РЕГЛАМЕНТ (ЕС) № 100/2014 НА КОМИСИЯТА
от 5 февруари 2014 година
за изменение на Регламент (ЕО) № 748/2009 относно списъка на операторите на въздухоплавателни средства, които са извършвали авиационна дейност, включена в списъка от приложение I към Директива 2003/87/ЕО на Европейския парламент и на Съвета, на 1 януари 2006 година или след това, като за всеки оператор на въздухоплавателни средства се посочва администриращата държава членка
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 18а, параграф 3, буква б) от нея,
като има предвид, че:
(1)
Директива 2008/101/ЕО на Европейския парламент и на Съвета (2) измени Директива 2003/87/ЕО с цел включване на авиационните дейности в схемата за търговия с квоти за емисии на парникови газове в Съюза.
(2)
Регламент (ЕО) № 748/2009 на Комисията (3) установява списък на операторите на въздухоплавателни средства, които на 1 януари 2006 г. или след това са извършвали авиационна дейност, както е определена в приложение I към Директива 2003/87/ЕО.
(3)
Списъкът има за цел да намали административната тежест върху операторите на въздухоплавателни средства чрез предоставяне на информация относно това коя държава членка ще регулира даден оператор на въздухоплавателни средства.
(4)
Включването на даден оператор на въздухоплавателни средства в схемата на Съюза за търговия с квоти за емисии зависи от извършването на авиационна дейност, както е определена в приложение I към Директива 2003/87/ЕО, и не зависи от включването в списъка на оператори на въздухоплавателни средства, установен от Комисията въз основа на член 18а, параграф 3 от същата директива.
(5)
При установяването на актуализирания списък на оператори на въздухоплавателни средства, който включва операторите на въздухоплавателни средства, които през 2013 г. са извършвали авиационна дейност, включена в приложение I към Директива 2003/87/ЕО, са взети предвид декларациите за въздухоплавателния парк, предоставени на Комисията от операторите и дружествата за предоставяне на услуги. Въпреки това, в актуализирания списък вместо оператори на въздухоплавателни средства се появяват известен брой стопанисващи дружества или дружества за услуги, или регистрационни номера на въздухоплавателни средства, поради недостатъчност на предоставената информация.
(6)
Поради това Регламент (ЕО) № 748/2009 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 748/2009 се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 февруари 2014 година.